Det er fuldstændig unødvendigt og omsonst at skride til en politianmeldelse, siger direktøren for Nørager Mejeri, efter Miljøcenter Århus har vurderet, at syreudslippet i Nørager Bæk var mejeriets egen skyld.

Ifølge Miljøcenter Århus' vurdering har Nørager Mejeri ikke opbevaret deres kemikalier på en måde, som de er godkendt til. Derfor løb kemikalierne ud i det lokale regnvandssystem efter uheldet, hvor en lastbil påkørte to kar med kemikalier. - Vi opbevarede vores kemikalier i den samme emballage, som de bliver opbevaret i under transport. Jeg kan derfor slet ikke se pointen i at politianmelde sagen, siger direktør for Nørager Mejeri Niels Malling Laursen til tv2nord.dk. Der var store skader på det følsomme dyreliv i åer og vandløb ved Nørager, da cirka 1800 liter syre løb ud i kloakken og derefter ud i Nørager Bæk. Og det var netop en fejl, at syren uden videre kunne løbe ud i det lokale kloaksystem. Det har Nørager Mejeri nu taget konsekvensen af. - Når vi modtager kemikalier nu, stiller vi dem i et område med et sikret afløb, der er koblet til vores eget rensningsanlæg, så der er minimal risiko for, at noget lignende ville kunne ske igen, siger Niels Malling Laursen.